Poročilo o izmenjavi v Gentu

2. semester, 2017

Z izmenjavo sem bila zelo zadovoljna, vse je bilo res super, Gent je čudovito mesto. Vsem res priporočam, da greste na izmenjavo, saj je nepozabna izkušnja.

Predavanja so bila v angleščini, nekaj predmetov pa se opravi s samostojnim delom, vendar ni težko. Priporočam predmeta Working in an Intercultural Context in Art Skills and Methods, saj oba potekata skupaj z Belgijci (medtem ko so drugi predmeti večinoma organizirani samo za Erasmus študente). Prav tako priporočam International Comparative Social Work, saj gre pri tem predmetu predvsem za študijske obiske, ki jih je med našim študijem v Ljubljani zelo malo. Kakovost študija je v redu, mislim, da se precej razlikuje od zahtevnosti študija za redne študente. Profesorji so bili super, veliko bolj so sproščeni, tudi razredi so manjši, zato je vzdušje prijetnejše, včasih lahko spominja že malo na srednjo šolo. Predavanj ni tako veliko, tako da boste zagotovo imeli dovolj časa za vse izlete, druženje, raziskovanje … Tudi angleščina naj vas ne skrbi, profesorji so res razumevajoči glede tega, seveda tudi drugi študentje.

Sama ustanova Hogeschool Gent je ogromna, ima veliko kampusov po vsem mestu. Erasmus študentov socialnega dela pa vsaj letos ni bilo veliko, bilo nas je 9, vendar je lahko spoznati še druge študente, ki so tukaj na Erasmus izmenjavi. Tujih študentov je precej, saj je Gent zelo priljubljena destinacija.

Življenjski stroški pa so višji kot v Sloveniji. Osnovne stvari so nekje enake, imajo tudi trgovine Lidl, Aldi, tudi Albert Heijn je cenejši, v katerih lahko nekoliko privarčujete. Odvisno je, kaj in koliko si želite privoščiti. Za stanovanje priporočam študentski dom, saj imaš svojo sobo, kopalnico in kuhinjo pa si deliš z drugimi študenti. Študentska soba stane 1000 evrov na semester; torej polovica štipendije gre le za namestitev. Cene javnega transporta so za študente ugodnejše, seveda pa se v Gentu ne splača uporabljat javni prevoz, ampak je najem kolesa obvezen. Gent je dobro povezan tudi z drugimi večjimi mesti – Bruselj, Antwerpen, kamor pogosto vozijo vlaki. Priporočam tudi, da greste na obalo in podeželje …

Belgijci so zelo prijazni, vsaj jaz nisem imela nobene negativne izkušnje. Če vam je vreme zelo pomembno, priporočam, da greste na izmenjavo v 2. semestru, saj je res lepo, ko mesto ozeleni, pa tukaj je še jezero Blaarmeersen, kjer je tudi peščena plaža, možnost za odbojko na mivki ipd.

Gent ima ogromno za ponuditi, veliko parkov, seveda tudi veliko barov, klubov. Res se najde za vsakogar nekaj.

Tina Zupančič
(tina.zupancic16@gmail.com)